tartuNLP/wikipedia-smugri-20251201 huggingface dataset:
European Poker Tour

European Poker Tour (EPT) on Euroopassa vuodesta 2004 järjestetty pokeriturnausten sarja, jonka esikuvana on World Poker Tour (WPT). EPT:n perustaja on englantilainen pokerinpelaaja ja televisiotuottaja John Duthie.
EPT-turnausten sisäänostosummat ("buy-in") ovat pienempiä kuin WPT:llä ja näin ollen myös ulos maksettavat palkintosummat. Tosin EPT:n suosion kasvun johdosta neljännelle kaudelle turnausmaksuja nostettiin. Erona on myös, että EPT:n finaalipöydässä pelaa kahdeksan pelaajaa WPT:n kuuden sijaan. 
EPT:n pääsponsori on PokerStars-nettipokerihuone. PokerStars korvasi EPT:n maailmanlaajuisella PokerStars Championshipillä vuonna 2017, mutta EPT pelattiin jälleen 2018. EPT:n televisiolähetysten emäntinä toimivat Caroline Flack ja Natalie Pinkham sekä kommentaattorina Duthien ohella Colin Murray.
Matkatili

Matkatili tai "matkapalvelutili" on laskutusratkaisu yrityksen matkatoimisto-ostoille. Se soveltuu yrityksen koko henkilöstön matkustamiseen ja selkeyttää yrityksen liikematkustamiseen liittyvien ostojen käsittelyä. Oman henkilöstön lisäksi matkatilin kautta voidaan laskuttaa myös ryhmä- tai vierasmatkat.
Matkatilin kautta laskutettaessa yrityksen työntekijöiden ei tarvitse antaa luottokorttinumeroitaan yrityksen sopimusmatkatoimistolle, ja lisäksi muistaa päivittää näitä tietoja, esimerkiksi voimassaoloajan muuttuessa tai korttinumeron vaihtuessa, mikäli kortti on esimerkiksi kadonnut tai varastettu.
Matkatilin laskutus.
Matkatilin koontilaskutus selkeyttää matkalaskutusta ja pienentää huomattavasti käsiteltävien laskujen määrää. 
Matkatoimisto laskuttaa yleensä kunkin matkan erikseen, mutta matkatilin laskun tullessa vain esimerkiksi kerran kuussa yritys saa maksuaikaa keskimäärin 30 päivää matkatoimisto-ostoilleen.
Matkatilitapahtumat voidaan yrityksen tarpeiden mukaan laskuttaa joko erikseen omana kokonaisuutenaan tai yhdessä korttiostojen kanssa. Kun matkatili- ja korttitapahtumat ovat matkustajan laskulla yhdessä, laskun tarkistaminen nopeutuu.
Tapahtumissa on mukana ns. rikastettua tietoa: muun muassa matkatoimiston saatenumero, kohdepaikka ja matkustuspäivä sekä ALV, joita tavallisessa luottokorttitapahtumassa ei ole.
Matkatilin rinnalle palveluun kuuluu myös yritysluottokortti.
Matkatilitapahtumat ja Matkalaskujärjestelmä.
Tapahtumien yhteydessä voidaan välittää yrityksen käyttämän matkalaskujärjestelmän mukainen matkustajan henkilönumero, jolloin tapahtumien kohdistus matkustajille on joustavaa. Kohdistustekijänä voidaan käyttää myös matkustajan nimeä, projektinumeroa tai vaikkapa osastoa/kustannuspaikkaa. Myös matkalaskujärjestelmään välitettävät tapahtumat sisältävät rikastetut tiedot.
Roman Totenberg

Roman Totenberg (1. tammikuuta 1911 Łódź – 8. toukokuuta 2012 Newton, Massachusetts) oli puolalais-yhdysvaltalainen viulisti.
Totenberg opiskeli Varsovassa ja teki debyyttinsä jo 11-vuotiaana esiintymällä solistina Varsovan filharmonisen orkesterin kanssa. Hän sai kansainvälisen Mendelssohn-palkinnon 1932 ja esiintyi vuonna 1935 ensimmäistä kertaa sekä Britanniassa että Yhdysvalloissa.
Totenberg kiersi myös Etelä-Amerikassa. Hänen laajaan ohjelmistoonsa kuului mm. Beethovenin, Bachin, Milhaudin, Schumanin, Pendereckin, Hindemithin, Barberin, Martinůn ja Honeggerin tuotantoa. 
Totenberg levytti muun muassa Deutsche Grammophonille. Hän esiintyi lukuisien arvostettujen yhdysvaltalaisten ja eurooppalaisten orkesterien solistina, ja vuonna 1988 Puolan hallitus myönsi hänelle ansiomitalin elinikäisistä saavutuksista.
Totenberg kuoli kotonaan Yhdysvalloissa 101-vuotiaana toukokuussa 2012. Hänen kuolinsyynsä oli munuaisten vajaatoiminta.
Ruby Muhammad

Ruby Muhammad (20. maaliskuuta 1897 tai 1907 – 2. maaliskuuta 2011) oli afroamerikkalainen hengellinen johtaja, jonka Louis Farrakhan nimitti ”Nation of Islamin äidiksi” vuonna 1986.
Muhammad syntyi Sandersvillessä, Georgian osavaltiossa, ja liittyi Nation of Islamiin vuonna 1946. 
Ruby Muhammad väitti itse syntyneensä vuonna 1897, mutta tutkimusten mukaan hän syntyi todennäköisesti vuonna 1907. Hänen mukaansa pitkäikäisyydelle ei ole mitään erityistä salaisuutta. Hän ei sanojensa mukaan käyttänyt koskaan alkoholia eikä tupakoinut.
Edward Upward

Edward Falaise Upward (9. syyskuuta 1903 Romford, Englanti – 13. helmikuuta 2009 Pontefract, Englanti) oli brittiläinen kirjailija. Upward opiskeli Repton Schoolissa, jossa hän tutustui Christopher Isherwoodiin. Hogarth Press julkaisi hänen ensimmäisen romaaninsa "Journey to the Borderin" vuonna 1938. Upward vietti 100-vuotissyntymäpäiväänsä syyskuussa 2003, ja vuonna 2005 Royal Society of Literature myönsi hänelle Benson-mitalin. Kirjailija eli 105-vuotiaaksi.
Teoksia.
Kirjoja:
Novellikokoelmia:
Tytyrin kaivos

Tytyrin kaivos on Nordkalk Oy Ab:n omistama kalsiittikaivos, joka sijaitsee Lohjan Pappilan kaupunginosassa, lähellä Lohjan keskustaa. Kaivoksen vieressä toimii vuosina 1948–1951 rakennettu kalkkitehdas.
Toiminta alkoi vuonna 1897, ensin Törmän ja Solhemin avolouhoksilla. Maan alle siirryttiin osittain vuonna 1947, jolloin valmistui kivenmurskaamo 80 metriä maan pinnan alapuolelle. Vuonna 1956 avolouhostoiminta loppui, ja toiminta siirtyi kokonaan maan alle. Louhintamäärältään Tytyri on Suomen kolmanneksi suurin kalkkikivikaivos. Vuoteen 2001 mennessä Tytyristä oli kaivettu 34 113 431 tonnia kalsiittilouhetta.
Tytyrissä työskentelee noin 70 henkilöä, näistä noin 60 tuotannossa. Kaivoksen louhintasyvyys on 200–350 metriä. Vuotuinen louhintamäärä on 250 000 tonnia, ja kalkkikiviesiintymän arvioidaan riittävän noin 100 vuodeksi.
Elämyskaivos.
Kaivoksen yhteydessä sijaitsee Tytyrin elämyskaivos. Se sijaitsee 110-tasolla, käytännössä 80 metrin syvyydessä Lohjan alla. Sinne kuljetaan Kone-yhtiön valmistamalla Suomen nopeimmalla yleisön käytössä olevalla henkilöhissillä. Kone-yhtiö käyttää myös kaivoksen ensimmäistä pystysuoraa kuilua testilaboratoriona, jossa testataan moderneja pilvenpiirtäjähissejä.
Elämyskaivoksessa on kaivosmuseo, jonka pysyvä näyttely esittelee kaivostyön historiaa. Geologian tutkimuskeskuksen näyttely esittelee Suomen kallioperää. Lisäksi elämyskaivoksessa järjestetään tapahtumia, vaihtuvia taidenäyttelyitä sekä valoesityksiä. Ekku Peltomäen valoesitykset "Valkoinen fantasia" (1995), "Valon juhlaa" (1996) ja "Myrsky oratorio" (2006) ovat kuuluneet Tytyrin elämyskaivoksen näyttelyihin.
Elämyskaivoksessa on Tytyri-sali, jossa järjestetään erilaisia tapahtumia ja jota voidaan vuokrata yksityistilaisuuksiin. Yhdysvaltalaisen ja Suomessakin tunnetun "Amazing Race" -televisiosarjan kilpailijat saivat vuonna 2006 kuvatussa ja vuonna 2009 Suomessa näytetyssä jaksossa tehtäväkseen etsiä Tytyrin kaivoksen uumenista uutta vihjettä. Tytyri-salissa on kuvattu myös Juha Wuolijoen Joulutarina-elokuvaa.
Johannes Heesters

Johan Marius Nicolaas ”Johannes” Heesters (5. joulukuuta 1903 Amersfoort, Alankomaat – 24. joulukuuta 2011 Starnberg, Saksa) oli alankomaalainen näyttelijä, laulaja ja viihdetaiteilija. Hän loi yli 90-vuotisen uran etupäässä saksankielisissä maissa.
Elämä ja ura.
Heesters syntyi Amersfoortissa liikemiehen neljäntenä lapsena. Varhaisella urallaan hän erikoistui operettiin, ja vuonna 1934 hän esiintyi Karl Millöckerin teoksessa "Der Bettelstudent". Heesters debytoi Wienin Volksoperassa ja aloitti uransa Saksassa vuonna 1935. Hän esiintyi Saksassa muun muassa Komische Operissa ja Admiralspalastissa. 
Saksassa Heesters esiintyi useissa näytelmissä, elokuvissa ja musikaaleissa. Parhaiten hänet tunnetaan Franz Lehárin operetista "Iloinen leski", jonka kreivi Danilon roolin hän esitti yli 1 600 kertaa. Heesters oli kansallissosialistien suosikkiesiintyjiä ja esiintyi kohottamassa sotilaiden mielialaa toisen maailmansodan aikana. Hän konsertoi myös todennäköisesti SS-sotilaille Dachaun keskitysleirillä.
Heestersiä ei syytetty sodan jälkeen mistään, ja häntä pidettiin vain yhtenä artistina, joka oli valmis esiintymään myös natseille. Kotimaassaan Alankomaissa, joka oli toisen maailmansodan aikana Saksan valloittamana, Heesters sai ristiriitaisen maineen. Vuonna 1964 hänet buuattiin lavalta Amsterdamissa, kun hän näytteli "Sound of Musicissa" natseja vihaavaa kapteeni Von Trappia. Seuraavan kerran hän esiintyi Alankomaissa kotikaupungissaan Amersfoortissa 2008. Esitys sai aikaan protesteja, mutta Heesters palkittiin suosionosoituksilla.
Heesters vietti 105-vuotissyntymäpäiväänsä joulukuussa 2008 ja oli tuolloin tiettävästi maailman vanhin esiintyvä taiteilija. Hän kuoli 108-vuotiaana joulukuussa 2011 Starnbergin kaupungissa, missä hän oli ollut hoidettavana useita päiviä kriittisessä tilassa. Hän lopetti tupakoinnin 106-vuotiaana terveyssyistä kertoen haluavansa elää vaimonsa kanssa mahdollisimman pitkään.
Yksityiselämä.
Heesters meni vuonna 1930 naimisiin Louisa Ghijsin kanssa ja sai kaksi tytärtä. Ghijs kuoli vuonna 1985, ja Heesters meni uusiin naimisiin Simone Rethelin kanssa 1992.
Matkalaskujärjestelmä

Matkalaskujärjestelmä tai "matkahallintajärjestelmä" on tietokoneohjelmisto, jolla yritykset hallinnoivat matkalaskuja.
Järjestelmään talletetaan mm. verottajan hyväksymät päivärahat sekä tuodaan sähköisesti matkatili- ja yritysluottokorttitapahtumat. Järjestelmät laskevat valuuttakursseja ja ALV:n automaattisesti sekä ehdottavat oikeita tiliöintejä. Näin matkalaskun teko nopeutuu ja tiedot ovat oikeellisempia.
Matkalaskujärjestelmän avulla matkalaskun kierrätys- ja hyväksymisprosessi voidaan hoitaa sähköisesti, mikä edelleen tehostaa yrityksen toimintoja.
Usein matkalaskujärjestelmässä on mahdollista tehdä myös matkan suunnittelu ja ennakkohyväksyminen.
Matkalaskujärjestelmää voidaan mainiosti käyttää myös kululaskujen eli ns. pienhankintojen käsittelyyn. Käyttämällä yritysluottokorttia pienhankintoihin ja tuomalla automaattisesti tiliöintiehdotuksella varustetut korttitapahtumat matkalaskujärjestelmään yritys välttyy pienlaskutuslisiltä sekä toimittajarekisterien ylläpidosta.
Yrityksen etuna prosessien nopeutumisen tuoman säästön lisäksi on myös kattava raportointi matkustus- ja edustuskuluista sekä pienhankinnoista.
Matkalaskujärjestelmä voidaan ostaa yrityksen omaan käyttöön tai se voidaan myös hankkia ulkoisena palveluna. Jotkut matkalaskujärjestelmät toimivat selainpohjaisena, jolloin matkalaskun teko mistä päin maailmaa tahansa on vaivatonta.
Matkalaskujärjestelmiä.
Matkalaskujärjestelmiä ovat esimerkiksi:
Wade Mainer

Wade Mainer (21. huhtikuuta 1907 Weaverville, Pohjois-Carolina – 12. syyskuuta 2011 Flint, Michigan) on yhdysvaltalainen laulaja ja banjisti. Hän teki pitkän uran ja levytti 1930-luvulta 1990-luvulle. Hänet tunnetaan yleisesti ”bluegrassin isoisänä”.
Elämä.
Mainer syntyi Weavervillessä, Pohjois-Carolinan osavaltiossa, ja kasvoi paikallisella maatilalla. Hän muutti jo nuorena Concordiin työskentelemään puuvillatehtaassa. Pian tämän jälkeen hän liittyi veljensä J. E. Mainerin yhtyeeseen, The Mountaineersiin, ja alkoi esiintyä radiossa. Mainer lähti yhtyeestä 1936, kun hän perusti toisen jäsenen Zeke Morrisin kanssa duon, joka kuitenkin hajosi pian, kun Morris perusti veljensä Wileyn kanssa Morris Brothersin.
Vuonna 1937 Mainer meni naimisiin laulaja-kitaristi Julia Brownin kanssa. Samana vuonna hän perusti oman yhtyeensä, The Sons of the Mountaineersin. Yhtye levytti vuoteen 1941 Bluebird Recordsille, jonka alaisuudessa yhtye julkaisi vuonna 1939 tunnetuimman kappaleensa ”Sparkling Blue Eyesin”. Toisen maailmansodan aikana yhtyeen toiminta hiipui, koska Mainerilla ei ollut varaa hankkia polttoainetta. Hän vetäytyikin sodan ajaksi maatilalle. Mainer pääsi kuitenkin kertaalleen esiintymään Valkoiseen taloon presidentti Franklin Rooseveltin kutsusta.
Sodan jälkeen Mainer organisoi yhtyeensä uudelleen, ja se alkoi esiintyä jälleen Pohjois-Carolinan radioasemilla. Seuraavien vuosien aikana yhtye levytti kuitenkin enää harvakseltaan, sillä old-timemusiikin suosio oli laskenut. Mainer vetäytyi musiikkimaailmasta tultuaan uskoon vuonna 1953 ja muutti vaimonsa kanssa Michiganin Flintiin, missä hän työskenteli General Motorsin tehtailla. Mainer lauloi vain uskonnollisissa tilaisuuksia, kunnes laulaja Molly O’Day vakuutti hänet siitä, että banjo on hyväksytty soitin myös gospelmusiikissa. Mainer palasikin levytysstudioon vaimonsa kanssa vuonna 1961, kun he alkoivat levyttämään King Recordsille. Hän levytti epäsännöllisesti 1960-luvulla, mutta jäätyään eläkkeelle 1973 hän alkoi levyttää jälleen enemmän.
Mainer julkaisi Old Homesteadin kautta muutamia albumeita 1970-luvulta 1990-luvun alkupuolelle ja soitti useilla Michiganin alueen bluegrass- ja folkmusiikkifestivaaleilla. Vuonna 1987 presidentti Ronald Reagan tunnusti Mainerin saavutukset Yhdysvaltain musiikille myöntämällä tälle National Heritage Fellowshipin. Mainer soitti vaimonsa kanssa vielä vuonna 2004 Ashevillen Mountain Dance and Folk Festivalilla. Samana vuonna hän soitti radiossa Grammy-palkinto ehdokkaana olleen banjistin George Bucknerin kanssa. Mainer kuoli kotonaan Flintissä syyskuussa 2011, 104-vuotiaana.
Wendigo (sarjakuvahahmo)

Wendigo on Marvel-kustantamon sarjakuvissa esiintyvä hirviö. Wendigon hahmo perustuu samannimiseen myyttiseen hahmoon. Hahmo esiintyi ensimmäisen kerran amerikkalaisen "Incredible Hulk" -lehden numerossa 162 (1973). Wendigon loivat Steve Englehart ja Herb Trimpe. 
Suomessa Wendigo esiintyi ensimmäisen kerran "Hulk-albumin" toisessa numerossa (1983). 
Historia.
Wendigo on mystinen kirous, joka lankeaa kaikkien Kanadan erämaissa kannibalismia harrastaneiden niskaan. Ihmisen lihan syönti johtaa kannibaalin muutokseen valtavaksi valkeakarvaiseksi hirviöksi, joka on valtavan voimakas ja kestävä. 
Wendigon kirous on kuolematon. Marvel-universumin historian aikana lukuisat eri miehet ovat joutuneet kantamaan kirousta yllään, Paul Cartier, Georges Baptiste, Francois Lartigue, Lorenzo ja äskettäin velho nimeltään Mauvais. Huolimatta siitä, että tähän mennessä kaikki tunnetut Wendigot ovat olleet miehiä, on luonnollista olettaa, että myös nainen voisi joutua kantamaan kirousta.
Voimat ja varusteet.
Wendigo omaa mystisen kirouksen vuoksi monenlaisia mystisiä ominaisuuksia. Wendigolla on valtavat fyysiset voimat, joiden yläraja on tuntematon. Wendigo on kuitenkin taistellut yhdessä Hulkin kanssa vailla sen suurempaa näkyvää rasitusta. Wendigo on myös yliluonnollisen kestävä ja omaa yliluonnollisen kestävyyden. Olento kykenee regeneroimaan itseään, vaikka joskus henkinen rasitus ja kiväärinluoti mahassa voi olla liian paljon jopa Wendigolle. 
Huolimatta suuresta koostaan Wendigo on hyvin nopea ja voi pelkällä nopeudellaan juosta kiinni huippuunsa asti treenatun atleetin.
Wendigon voi voittaa vain iskemällä taisteluun kaikin voimin; äärimmäinen, pitelemätön voimankäyttö on ainoa tapa tyrmätä hänet. Ensimmäisenä tähän pystyi Hulk; seuraavassa yhteenotossa Wolverine ja Lumilintu onnistuivat tainnuttamaan pedon ja Shamaani palautti hänet ihmiseksi (Georges Baptiste) tämän jälkeen. Alfa-lentueen johtaja Vartija pidätti ihmisyyteen palanneen ja tämä joutui oikeuteen murhista jotka oli tehnyt Wendigona. Kolmannen kerran Hulk ja Sasquatch tyrmäsivät uuden Wendigon (Francois Lartique) yhteisvoimin; Sasquatch kutsui paikalle taas Shamaanin palauttamaan olion ihmiseksi.
Daddy Yankee

Daddy Yankee (oik. Ramón Luís Ayala Rodríguez, s. 3. helmikuuta 1976 Rio Piedras, San Juan, Puerto Rico) on puertoricolainen reggaeton-artisti.
Daddy Yankeen tunnetuin kappale on "Gasolina", joka julkaistiin "Barrio Fino" -nimisellä albumilla vuonna 2004. Hän on myös levyttänyt useiden tunnettujen artistien, kuten Ricky Martinin, Pharrell Williamsin, Hector El Fatherin, Paul Wallin, Lil Jon &amp; The East Side Boyzin, Pitbullin ja Fergien kanssa.
Diskografia.
Singlet.
2018: Dura
Voltio

Voltio (oik. Julio Irving Ramos Filomeno, s. 11. kesäkuuta 1977, Santurce, Puerto Rico) on puertoricolainen reggaeton-artisti.
Kaksi albumia julkaissut Voltio lukeutuu maailman tunnetuimpiin reggaeton-artisteihin. Hän on levyttänyt muun muassa yhdessä Ricky Martinin kanssa.
Vuonna 2014 Voltio kertoi kääntyneensä kristinuskoon nähtyään videon, jossa hän rukoilee silmät kiinni ja kädet ylhäällä. Radiohaastattelussa Voltio sanoi vieneensä ystävänsä pastori Alfonso Oteron jumalanpalvelukseen San Juanissa, missä Voltio koki kääntymyksen.
Albert Rosellini

Albert Dean Rosellini (21. tammikuuta 1910 Tacoma – 10. lokakuuta 2011) oli yhdysvaltalainen poliitikko. Hän kuului maansa demokraattiseen puolueeseen. Hän työskenteli Washingtonin lainsäädäntäelimessä ennen nousemistaan osavaltion kuvernööriksi.
Rosellini toimi Washingtonin osavaltion kuvernöörinä vuosina 1957–1965. Häntä edelsi Arthur Langlie ja seurasi Dan Evans.
Kuvernööriytensä jälkeen Rosellini toimi mm. liikealalla. Hänestä tuli vanhin elossa ollut Yhdysvaltain osavaltion entinen kuvernööri Elmer L. Andersenin kuoltua 2004. Rosellini kuoli 101-vuotiaana lokakuussa 2011 keuhkokuumeen jälkioireisiin.
Edirnen maakunta

Edirnen maakunta on maakunta läntisessä Turkissa Kreikan rajalla.
Maakunnan pääkaupunki Edirne. 
Vuoden 2015 lopussa arvioitu väkiluku oli 402 437.
Piirikunnat.
Edirnen maakunta jakaantuu 9 piirikuntaan (pääkaupunki lihavoitu).
Millvina Dean

Elizabeth Gladys ”Millvina” Dean (2. helmikuuta 1912 Lontoo, Englanti – 31. toukokuuta 2009 Hampshire, Englanti) oli viimeinen elossa ollut RMS Titanicin haaksirikosta pelastunut. Hän oli Titanicin upotessa kahden kuukauden ikäinen ja aluksen nuorin matkustaja.
Deanin perhe matkusti kolmannessa luokassa tarkoituksenaan muuttaa Wichitaan, Kansasiin. Millvina pelastui äitinsä Georgetten ja vanhemman veljensä Bertramin kanssa. Isä kuitenkin kuoli. Jäljellä ollut perhe ei muuttanut Yhdysvaltoihin, vaan palasi välittömästi Englantiin. 
Dean kävi Greggsin koulun Southamptonissa. Hän sai tietää selviytyneensä Titanicin onnettomuudesta vasta 8-vuotiaana. Dean ei ollut naimisissa eikä hänellä ollut lapsia.
Toisen maailmansodan aikana hän työskenteli hallituksen palveluksessa. Myöhemmin hän työskenteli muun muassa kartanpiirtäjänä, sihteerinä ja tupakkakauppiaan apulaisena.
Huutokaupassa joulukuussa 2008 myytiin haaksirikosta selviytyneen Deanin muistoesineitä, koska hänellä ei olisi ollut muuten varaa asua palvelutalossa. Dean oli toivonut saavansa tavaroistaan noin 4 000 euroa, mutta summa nousi lopulta lähes 40 000 euroon. Tarjolla oli muun muassa matkalaukku, jossa oli newyorkilaisten lahjoittamia vaatteita. Kiinnostusta herättivät myös korvauskirjeet ja muut Titanic-asiakirjat. Lisäksi "Titanic"-elokuvan tähdet Kate Winslet, Leonardo DiCaprio sekä elokuvan ohjaaja James Cameron lahjoittivat yhteensä 30 000 dollaria Deanille.
97-vuotias Millvina Dean menehtyi brittiläisessä hoitokodissa Hampshiressa 31. toukokuuta 2009. Titanic oli laskettu vesille samana päivänä vuonna 1911.
Barbara West

Barbara Joyce West Dainton (24. toukokuuta 1911 Bournemouth, Englanti – 16. lokakuuta 2007 Camborne, Englanti ) oli toiseksi viimeinen elossa ollut "Titanicilta" pelastunut henkilö. Viimeisen elossa olleen Millvina Deanin tavoin West oli britti. 
Dainton syntyi Bournemouthissa, Dorsetissa, Englannissa. Hän oli vajaan 11 kuukauden ikäinen "Titanicin" onnettomuuden aikaan. Hänen perheensä oli matkalla Southamptonista Gainesvilleen, Floridaan. Hän pelastui yhdessä raskaana olleen äitinsä ja vanhemman siskonsa Constancen kanssa, mutta isä kuoli. 
Westin perheeseen syntyi katastrofin jälkeen kolmas lapsi, joka nykytietojen mukaan menehtyi nuorena syöpään. 
Barbara West meni naimisiin vuonna 1952. Hän pidättäytyi julkisuudesta ja toiveensa mukaan hänen kuolemastaan ilmoitettiin vasta hautajaisten jälkeen. West haudattiin Truron katedraaliin 5. marraskuuta 2007.
José Joaquín Trejos Fernández

José Joaquín Trejos Fernández (18. huhtikuuta 1916 San José – 10. helmikuuta 2010 San Pedro de Montes de Oca) oli costaricalainen poliitikko, joka toimi Costa Rican presidenttinä vuosina 1966–1970. Häntä edelsi maan presidenttinä Francisco Orlich Bolmarcich ja seurasi José Figueres Ferrer.
Trejos syntyi Costa Rican pääkaupungissa. Hänen vanhempansa olivat Juan Trejos Quirós ja Emilia Fernández Aguilar. Trejos opiskeli taloustieteitä Chicagon yliopistossa ja nousi taloustieteiden professoriksi Costa Rican yliopistossa. Hän meni vuonna 1936 naimisiin Clara Fonseca Guardian kanssa, ja avioliitosta syntyivät lapset Diego, Juan José, Humberto, Alonso ja Álvaro Trejos Fonseca.
WeeGee-talo

WeeGee-talo on entinen Weilin+Göösin painotalo Ahertajantiellä Espoon Tapiolassa. Vuonna 1964 valmistuneen rakennuksen ja sen 1967 valmistuneen toisen vaiheen suunnitteli arkkitehti Aarno Ruusuvuori. Vuonna 1974 valmistuneen laajennusosan suunnitteli Bertel Ekengren. Nykyään suojeltu rakennus toimii Suomen suurimpana näyttelykeskuksena. Näyttelykeskus avattiin kokonaisuudessaan yleisölle lokakuussa 2006.
WeeGee-talossa toimii Näyttelykeskus WeeGee, johon kuuluvat museot Espoon modernin taiteen museo EMMA ja KAMU Espoon kaupunginmuseo sekä Mauri Kunnas -näyttelykokonaisuus, joka on pysyvästi esillä Weegeellä. WeeGeen naapurissa sijaitsevat Museo Leikki ja Suomen kello- ja korumuseo Kruunu 
WeeGeen pihalla on arkkitehti Matti Suurosen suunnittelema Futuro-talo, joka on avoinna yleisölle aina toukokuusta syyskuuhun WeeGeen aukioloaikoina. Kyseinen talo on historian ensimmäinen sarjavalmisteinen Futuro (nro 001), ja se kuului aikoinaan Matti Kuuslalle.
Näyttelykeskuksessa toimii kahvila Zoceria WeeGee sekä museokauppa EMMA Shop. Vuonna 2019 näyttelykeskuksessa vieraili noin 400 000 kävijää. Vuonna 2022 WeeGee oli kolmanneksi suosituin museokorttikohde Rakennuksen toisessa päässä on Etelä-Tapiolan lukio.
Elviira Suulasvuo

Elviira Suulasvuo on Serpin luoma karikatyyrinen naishahmo. Serpiltä tilattiin kesällä 1939 koominen naishahmo radiota varten maailmantilanteen synkistämää ohjelmistoa keventämään. Jo alkuvaiheessa Serp kaavaili Elviira Suulasvuota esittämään näyttelijä Eine Laineen. Serp ja Laine kehittivät hahmoa yhteistyössä, Elviiran ensiesiintyminen tapahtui 24. elokuuta 1939 Eine Laineen tulkitsemana.
Elviira Suulasvuo, "entinen Pratström", oli nuorehko neiti-ihminen, muotiliikkeen omistaja. Hänellä oli tapana ylpeillä "hienoilla tuttavuuksillaan", mutta samalla hän oli kuitenkin "kaikkien kaveri". Miehistä hän piti hyvin paljon, muttei luottanut heihin. Hän oli ajan tasalla ja teki huomioita ympärillä olevasta yhteiskunnasta ilmiöineen ja ihmisineen, mutta karttoi poliittisia aiheita. Elviiralla oli pessimismiin taipuivainen ystävä, Saimi, jolla ei ollut tulkitsijaa. Saimin luonne oli kuitenkin tarkkaan hahmoteltu, hänet oli sijoitettu Elviiran ajatuksiin ja kuvitelmiin. 
Elviira Suulasvuon suosion kasvaessa Eine Laine ryhtyi esittämään häntä myös lavoilla yleisön edessä. Toisen maailmansodan aikana Laine esitti Elviiraa rintamakiertueilla, hahmo oli erittäin suosittu sotilaiden keskuudessa. Laineella oli aluksi yksinoikeus Elviiran esittämiseen. Kun monologeja alkoi ilmestyä kirjana, muutkin henkilöt alkoivat tulkita tyypiteltyä naishahmoa.
Elviira Suulasvuon mielilause oli: "Yksin on olla niin ylevää, vaikk' se on joskus vähän viileää."
Rauta(III)kloridi

Rauta(III)kloridi eli ferrikloridi (FeCl3) on rauta- ja kloridi-ionien muodostama ioniyhdiste. Aine on kuivana kellertävää kidemäistä jauhetta tai kokkareita ja imee helposti ilmasta vettä muodostaen kidevedellistä heksahydraattia FeCl3·6H2O. Yhdiste liukenee veteen, alkoholiin, eetteriin ja asetoniin. Ferrikloridi on melko tahraavaa. Yhdisteestä käytetään myös nimiä "rautakloridi" ja "rautatrikloridi". Ferrikloridissa rauta on hapetusluvulla +III. 
Rauta(III)kloridia valmistetaan romuraudan ja kloorikaasun välisellä reaktiolla tai liuottamalla raudan oksideja tai karbonaatteja suolahappoon. Valmistuksessa voidaan myös hyödyntää esim. terästeollisuuden sivuvirtoja. Hapetuksessa kolmiarvoiseksi on kloorin sijaan mahdollista käyttää esimerkiksi happea tai vetyperoksidia.
Ferrikloridia käytetään yleisesti vedenpuhdistuksessa ja jätevedenpuhdistuksessa saostuskemikaalina sekä viemäriverkostojen hajunpoistoon, kuten myös useissa reaktioissa, esim. klooraus-, Friedel–Crafts-alkylointi- ja Friedel–Crafts-asylointireaktioissa sekä piirilevyjen syövytykseen.
Suomessa ferrikloridia valmistaa Voda Nordic Oy Raahessa. Ruotsissa sekä muualla Euroopassa ferrikloridia valmistaa mm. Kemira.
Ko Tao

Ko Tao tai Koh Tao () on Thaimaalle kuuluva saari, joka sijaitsee Siaminlahdella Surat Thainin provinssissa noin 70 kilometriä Kran kannaksesta. Saari on pinta-alaltaan noin 21 km². Lähimmät kaupungit mantereella ovat Chumphon ja Surat Thani, joista on lauttayhteys Ko Taolle. 
Ko Taon vesissä eli ennen runsaasti kilpikonnia. Nyt suurin osa konnista on siirtynyt muille vesille, mutta edelleen saari tunnetaan kirkkaista vesistään ja hienoista sukelluskohteistaan. Kirkkaat vedet ja korallit houkuttelevat sukeltajia ympäri maailman, mutta korallit ovat kärsineet suuria vahinkoja alueella toimivien sukelluskoulujen johdosta. Alueen vesissä voi jopa törmätä mahtavaan valashaihin. 
Juuri sukeltaminen on monelle pääsyy tulla saarelle. Ko Taolla on lukuisia sukelluskouluja, jotka tarjoavat sukellusretkiä ja -kursseja myös aloittelijoille. Tao tunnetaankin yhtenä Kaakkois-Aasian merkittävimmistä sukelluskohteista.
Sää Ko Taolla on hyvä ympäri vuoden. Helmi- ja maaliskuu ovat lämpimimmät kuukaudet sadekauden osuessa marraskuulle. Monsuunin aikana sää voi tosin olla hyvinkin lämmin ja aurinkoinen. 
Lähisaaret:
Steffi Nerius

 
Steffi Nerius (s. 1. heinäkuuta 1972 Bergen auf Rügen, Mecklenburg-Etu-Pommeri) on entinen saksalainen keihäänheittäjä.
Nerius voitti 1991 nuorten EM-pronssia. Seuraavana vuonna hän sijoittui yleisurheilun maailmancupissa kuudenneksi. 1993 hän sijoittui Stuttgartin MM-kisoissa yhdeksänneksi. Vuonna 1995 Nerius voitti Euroopan cupin ja sijoittui yhdenneksitoista Göteborgin MM-kisoissa. Atlantan olympialaisissa 1996 hän sijoittui yhdeksänneksi.
Nerius heitti kuudenneksi Budapestin EM-kisoissa 1998. Vuonna 1999 hän karsiutui Sevillan MM-kisoissa. Vuonna 2000 Nerius sijoittui Sydneyn olympialaisissa neljänneksi tuloksella 64,84. Kauden lopussa GP-finaalissa hän heitti viidenneksi. Seuraavana vuonna hän voitti ensimmäisen Saksan-mestaruutensa. Hän sijoittui samana vuonna Edmontonin MM-kisoissa viidenneksi.
Nerius voitti EM-hopeaa Münchenin EM-kisoissa 2002. Kauden lopussa hän oli neljäs sekä yleisurheilun maailmancupissa sekä GP-finaalissa. Seuraavana vuonna hän voitti Euroopan cupin. Pariisin MM-kisoissa hän voitti pronssia. Kauden lopussa hän oli toinen. Vuonna 2004 Nerius voitti olympiahopeaa Ateenan olympialaisissa tuloksella 65,82. Hän oli samana vuonna kolmas. Kauden lopussa hänet valittiin Saksassa vuoden yleisurheilijaksi. Vuonna 2005 Nerius avasi kilpailukautensa voittamalla Euroopan talviheittocupin. Hän voitti samana vuonna Euroopan cupin ja heitti kolmanneksi Helsingin MM-kisoissa. Kauden lopussa hän oli toinen tuloksella 66,35.
 Vuonna 2006 hän voitti EM-kultaa Göteborgin EM-kisoissa tuloksella 65,82. Kauden lopussa hän heitti toiseksi ja ensimmäiseksi yleisurheilun maailmancupissa. Hän aloitti kilpailukautensa 2007 voittamalla Euroopan talviheittocupin. Osakan MM-kisoissa hän sai pronssia tuloksella 64,42. hän oli toinen. 
Nerius sijoittui Pekingin olympialaisissa 2008 viidenneksi ja myöhemmin syksyllä kolmanneksi. Berliinin MM-kisoissa 2009 Nerius voitti kultaa avauskierroksen heitollaan 67,30. Uransa viimeisen kilpailukauden päätteeksi hän sijoittui kolmanneksi .
Saksan-mestaruuden Nerius on voittanut vuosina 2001, 2003–2006 ja 2009 sekä ollut toisena vuosina 1993, 1995, 1997, 1998, 2000, 2002, 2008 ja kolmantena 1992, 1996, 1999.
Neriuksen Elstalissa 31. elokuuta 2008 heittämä ennätys 68,34 on Saksan kaikkien aikojen toiseksi paras tulos.
Kajosalama

Kajosalama () on yläsalamatyyppi. Se voi esiintyä voimakkaissa ukkosissa useimmiten positiivisten maasalamoiden yhteydessä. Kajosalaman olemassaolo varmistettiin 6. heinäkuuta 1989 avaruussukkulasta kuvatuista videokuvista. Suomessa kajosalamia on kuvannut ensi kerran vuonna 2009 pieksämäkeläinen tähtiharrastaja Timo Kantola. Kuvattuihin salamoihin kuului myös keijusalamoita.
Kajosalama on vaakasuorassa laaja, leveydeltään noin 200 kilometrin kokoinen himmeä valorengas. Se esiintyy 80–100 kilometrin korkeudessa keijusalama-alueen yläpuolella. Se voi esiintyä vajaan millisekunnin jälkeen voimakkaasta, yleensä positiivisesta maasalamasta. Kajosalama voi esiintyä yhdessä keijusalaman kanssa, mutta ne eivät välttämättä esiinny aina yhdessä.
Kajosalama syntyy, kun salama synnyttää suurtaajuista magneettista säteilyä, joka etenee palloaaltona. Jos säteilypulssi on tarpeeksi voimakas, se synnyttää valoa tietyllä korkeudella. Valo nähdään sivuille laajenevana valorenkaana tietyllä korkeudella.
Live! Tonight! Sold Out!!

Live! Tonight Sold Out!! on grunge-yhtyeen Nirvanan alun perin vuoden 1994 marraskuussa VHS-muodossa julkaistu live-taltiointi/live-dokumentti. Suurimman osan materiaalista valitsi yhtyeen keulahahmo Kurt Cobain, mutta ei saanut sitä päätökseen,sillä hän kuoli (mahdollisesti itsemurha) 1994. Muut jäsenet Krist Novoselic ja Dave Grohl kokosivat sen loppuun Kurtin toiveiden mukaisesti apunaan ohjaaja Kevin Kerslake. Taltiointi/dokumentti sisältää taltiointeja enimmäkseen yhtyeen "Nevermind" albumin ajoilta 1991–1992, myös pari livetaltiointia on vuodelta 1993, jotka ovat Rio de Janeirosta tammikuulta. DVD:ssä mainitaan että kokoelmataltiointi on keskeneräinen Cobainin kuoleman johdosta, tämän takia se ei sisällä yhtään "In Utero" albumin kiertueilta mitään materiaalia.
DVD-version lisämateriaali.
Nirvanan esiintyminen Paradiso Clubilla Amsterdamissa on 25. marraskuuta 1991
Harjoitus/jammailu kappaleesta "On a Plain" soi bonusosion lopputekstien aikana.
Nettinarttu

Nettinarttu on vuonna 2003 "Naarassarjojen" tuhkasta noussut naissarjakuvantekijöiden avoin yhteisö. Se ylläpitää www.narttu.net-sivustoa, järjestää sarjakuvanäyttelyitä ja osallistuu sarjakuvafestivaalien pienlehtitapahtumiin. Nettinarttu julkaisee nettisarjakuvaa laajassa valikoimassa, ja toimii kanavana julkaista sarjakuvaansa ensimmäistä kertaa ja löytää yleisöä sekä verkostoitua.
Nettinartun perusti Johanna Rojola, Roju, mutta alusta asti lehteä on ollut kasaamassa useita työryhmiä. Nettinarttuun tekevät sarjavaa muun muassa Solja Järvenpää, Kaisa Leka ja Mari Ahokoivu.
Murtumismekaniikka

Murtumismekaniikka on materiaalitekniikan ja lujuusopin alue, joka tutkii kuormitetun säröllisen kappaleen murtumista ja murtumiseen liittyviä ilmiöitä kuten särönkasvua. Tapa, miten kuormitus kohdistuu ja vaikuttaa säröön, riippuu siitä, miten säröpinnat liikkuvat toisiinsa nähden. Kuormitustapoja ovat avausmuoto, jossa pinnat liikkuvat erilleen toisistaan, liukumuoto, jossa pinnat liukuvat toisiaan vasten limittäin sekä kiertomuoto, jossa pinnat liukuvat kohtisuorasti erilleen toisistaan. Särön ympärillä olevassa prosessivyöhykkeessä jännityskenttä on voimakas. Kappaleen säröisyys vaikuttaa myös kappaleen sisäiseen jännitykseen ja sen muodossa tapahtuviin muutoksiin. Särön kuormittumista ja mahdollisia vaikutuksia rakenteeseen kuvataan murtumisparametreilla. Murtumismekaniikassa mitataan jännitysintensiteettikerrointa, joka ilmaisee särön vaikutuksia kuormituksen lisääntyessä sekä särön kasvua väsyttävässä kuormituksessa. Särön kasvaessa kappaleesta vapautuu potentiaalienergiaa. Tämän energian muutoksen nopeutta kutsutaan säröä ajavaksi voimaksi. Tästä voimasta lasketaan J-integraali, jonka perusteella lasketaan särön ylä- ja alapintojen viivaintegraalit. Kun oletetaan murtuvan materiaalin olevan kokonaan kimmoista, puhutaan lineaarisesta murtumismekaniikasta. Särörintamassa olevat suuret jännityshuiput aiheuttavat materiaalin pienialaista plastisoitumista. Jännitystä ja kappaleen muokkautumista kuvataan kimmoteorialla.
Lopen kirjasto

Lopen kunnankirjasto on Lopen kirjasto. Lopen pääkirjasto toimii Kauppatiellä, minkä lisäksi Lopella kulkee kirjastoauto. Lopen kirjasto on marraskuusta 2020 alkaen kuulunut Ratamo-kirjastoihin, johon kuuluvat myös Hausjärven, Hyvinkään, Nurmijärven ja Riihimäen kirjastot.
Historia.
Kun Turussa oli vuonna 1852 näytteillä R. W. Ekmanin maalaama Lopen kirkon uusi alttaritaulu, näyttelystä kertyi 25 ruplaa, jotka Ekman lahjoitti Lopen seurakunnalle ja toivoi, että rahat käytettäisiin kirjojen hankkimiseen vähävaraisia lapsia varten. Lopen pitäjänkokous perusti 14. marraskuuta 1852 Lopelle kirjaston. Lopen kirjasto on Hämeen kolmanneksi vanhin. 
Kirjasto toimi kirkon yhteydessä, ja kun kirkko paloi kahdesti, valtaosa kirjoista tuhoutui 1800-luvun loppuun mennessä.
1930-luvulla kirjasto siirtyi kansakoululle, 1940-luvun lopulla paloasemalle ja vuonna 1964 uuteen kansalaiskoulurakennukseen. Marraskuussa 1988 kirjasto sai oman rakennuksen.
Luettelo meriakvaariokaloista

Tämä on luettelo meriakvaariokaloista. Joukossa on myös lajeja, jotka tarvitsevat aikuisina useiden satojen litrojen akvaarion, mutta joiden nuoria yksilöitä on myyty Suomessa tai lähialueilla viime vuosina. Julkisakvaarioissa, kuten Sea Life, on toki jopa haita.
Ankeriaskalat.
Lahkossa ankeriaskalat "Anguilliformes" 
Simppukalat.
Lahkossa simppukalat "Scorpaeniformes"
Ahvenkalat.
Lahkossa ahvenkalat "Perciformes" 
Jäykkäleukakalat.
Lahkossa Jäykkäleukakalat "Tetraodontiformes" 
Pallokalat.
Tässä heimossa on myös makean veden lajeja, katso Luettelo akvaariokaloista
Luettelo televisiosarjan Greyn anatomia jaksoista

Tämä on luettelo televisiosarjan Greyn anatomia jaksoista. Sarja alkoi USA:ssa 27. maaliskuuta vuonna 2005 ja Suomessa 6. syyskuuta 2006 ja siitä tuli välittömästi hitti. Ohjelma ansaitsi nopeasti enemmän katsojia kuin "Boston Legal" ja siitä tilattiin toinen 27 jakson pituinen tuotantokausi (joista viisi piti esittää jo ensimmäisellä kaudella).
Kolmannen kauden jaksot 22 ja 23 ovat Greyn anatomian sisarsarjan Rakkauden anatomia spin-off -jaksoja. Greyn anatomian hahmot ja juonikuviot ovat olleet esillä myös muutamissa Rakkauden anatomian jaksoissa.
Jaksot.
Muut jaksot.
Nettijaksot.
Seattle Grace: On Call
Nettisarjaa "Seattle Grace: On Call" esitettiin Greyn anatomian virallisilla sivuilla vuoden 2009 marraskuusta 2010 tammikuuhun. Sarjassa on pääosissa Greyn anatomian sivuhenkilöitä kuten Charlie, Megan ja Steve. Sarjan jaksot kestivät 4–5 minuuttia, ja ne on kuvattu dokumenttityyliin.
Seattle Grace: Message of Hope
Uusi nettisarja Seattle Grace: Message of Hope alkoi 14. lokakuuta 2010.
Erikoisjaksot.
Sarjasta on ilmestynyt normaalien jaksojen lisäksi viisi erikoisjaksoa "Straight to the Heart" (joka on kertausta ensimmäisestä kaudesta ja toisen kauden ensimmäisestä puolikkaasta), "Under Pressure" (kertausta toisen kauden loppupuoliskosta), "Complications of the Heart" (ensimmäisten kahden kauden kertausta), "Every Moment Counts" (ensimmäisten kolmen kauden kertausta) ja "Come Rain or Shine: From Grey's Anatomy to Private Practice".
Margaret Simpson

Margaret Simpson (s. 31. joulukuuta 1981 Krapa) on ghanalainen seitsenottelija.
Simpson voitti nuorten Afrikan mestaruuden seitsenottelussa vuonna 1999. Samana vuonna hän oli neljäs All Africa Games -kilpailuissa. Hän osallistui 2000 nuorten MM-kisoihin, mutta keskeytti. Edmontonin MM-kisoissa 2001 hän sijoittui kolmanneksitoista seitsenottelussa tuloksella 5748. Seuraavana vuonna hän oli Kansainyhteisön kisoissa kolmas tuloksellaan 5906 ja voitti Afrikan mestaruuden tuloksella 6105. Pariisin MM-kisoissa 2003 hän keskeytti ottelunsa. Vuonna 2004 Simpson voitti Afrikan mestaruuden tuloksella 6154 ja sijoittui Ateenan olympialaisissa yhdeksänneksi tuloksella 6253. Helsingin MM-kisoissa 2005 hän voitti MM-pronssia tuloksella 6375. Osakan MM-kisoissa 2007 hän keskeytti ottelunsa. Vuonna 2010 Simpson voitti Afrikan mestaruuden tuloksella 6031. Seuraavan vuoden Daegun MM-kisoissa hän oli neljästoista tuloksella 6183. Vuonna 2012 Simpson voitti seitsenottelun moniotteluiden Afrikan-mestaruuskilpailuissa ja yleisurheilun Afrikan-mestaruuskilpailuissa hän voitti keihäänheiton.
Margaret Simpsonin seitsenottelun ennätys 6423 pistettä syntyi toukokuussa 2005. Tulos paransi sittemmin ranskalaistuneen Eunice Barberin vajaa yhdeksän vuotta vanhaa Afrikan ennätystä seitsemällä pisteellä.
Carl Zeiss (yritys)

Carl Zeiss AG on saksalainen yritys, jonka tuotteisiin kuuluvat optiikkatuotteet, muun muassa kameroiden objektiivit, silmälasit, mikroskoopit, urheiluoptiikat ja optiset mittalaitteet. Carl Zeissilla on toimintaa yli sadassa maassa ja henkilökuntaa noin 11 500. Tuotantolaitoksia on Euroopassa, Pohjois- ja Keski-Amerikassa ja Aasiassa. Yrityksen pääkonttori sijaitsee Oberkochenissa Baden-Württembergin osavaltiossa Saksassa. Yrityksen perusti saksalainen hienomekaanikko ja optiikkasuunnittelija Carl Zeiss (1816–1888) Jenaan vuonna 1846.
Tuotteet.
Zeissin innovaatioita ovat olleet heijastamattomat linssit ja kiikareiden mekaaninen vakautusjärjestelmä (Zeiss 20x60). 
Joissakin Nokian puhelimissa on käytetty Carl Zeissin valmistamaa optiikkaa. Tähän ryhmään kuuluu ainakin älypuhelinmallistosta N-sarja ja Nokia 808 PureView älypuhelin, jossa on Carl Zeissin valmistama 41 megapixelin sensori. Sony Entertainment ja Carl Zeiss ovat olleet yhteistyössä vuodesta 1997.
Yritys valmistaa peilejä ASML:n valmistamiin optisen litografian laitteisiin.
Varmuuskopiointi

Varmuuskopio tarkoittaa tietotekniikassa kopiota tietokoneella olevista tiedoista, joka tallennetaan erilleen tietokoneesta.
Varmuuskopioinnilla yleensä tarkoitetaan tapahtumaa, jossa jokin tärkeä tieto kopioidaan ja varastoidaan. Jos alkuperäinen tieto häviää tai tuhoutuu, voidaan tieto palauttaa varmuuskopioista.
Käytännöt.
Varmuuskopiointi voi käyttää yhdistelmää menetelmiä tietojen kopioimiseen ensisijaisesta paikasta toissijaiseen. Tiedot voidaan kopioida useampaan paikkaan ennalta määrättyinä ajankohtina. Kopioinnin tarkoituksena on suojata tietoja onnettomuuksilta tai haitalliselta toiminnalta.
Tietoturva.
Tiedoille voivat olla uhkana laitteiston vikaantuminen, ohjelmiston tai tallennusmedian virheet, virukset, tietomurrot ja inhimilliset virheet. Joitakin tietoja koskevat rajoitteet, missä tiedot ja niiden kopiot voidaan säilyttää. Tietojen tallentamista varten on huomioita tietoverkon turvallisuus (älä päästä käsiksi ulkoverkosta), fyysinen turvallisuus (rakennuksen ja huoneen pääsyrajoitukset) sekä turvallinen salaus ja salasanat. Tiedoista olisi oltava useita kopioita, eri muodoissa ja vähintään yksi kopio eri paikassa.
Varmuuskopioiden toimivuus on varmistettava säännöllisesti, jolloin tarkistetaan varmuuskopioiden olevan kelvollisia ja että tiedot kyetään tarvittaessa palauttamaan.
Varmuuskopiointi tietotekniikassa.
Uusin tieto on tyypillisesti tietokoneen kiintolevyillä, josta ne ovat nopeasti saatavilla. Varmuuskopioille voidaan käyttää myös muita tallennusvälineitä ja eri säilytyspaikkoja.
Fuel

”Fuel” on thrash/heavy metal -yhtye Metallican vuonna 1998 julkaisema singlekappale "ReLoad"-albumilta. Kappaleesta julkaistiin musiikkivideo vuonna 1998. Video kertoo rallikuskin elämästä. Kappale soitettiin myös "S&amp;M"-levyllä San Franciscon sinfoniaorkesterin kanssa.
Kappale on vuonna 1998 julkaistun "Hot Wheels Turbo Racing" -videopelin tunnusmusiikkina. Kappale on mukana myös "" -pelissä.
Benjamin Kowalewicz

Benjamin Kowalewicz (s. 16. joulukuuta 1975 Montreal, Quebec, Kanada) on kanadalaisen rock-yhtye Billy Talentin laulaja ja lauluntekijä.
Ura.
Puolalaiset sukujuuret omaava Kowalewicz syntyi 16. joulukuuta 1975 Quebecin Pierrefondsissa. Hän kasvoi Streetvillessä, Ontariossa, mutta asuu nykyään Toronton keskustassa. Benjamin muutti teini-ikäisenä Montrealista Mississaugaan, jossa hän oli yhtyeen "To Each His Own" rumpali. Yhtyeessä soittaessaan hän tapasi Billy Talentin nykyisen basistin, Jonathan Gallantin. Kowalewicz vaihtoi rummuista lauluun ja rytmikitaraan, ja Aaron Solowoniuk tuli yhtyeen rumpaliksi.
Myöhemmin kolmikko tapasi Ian D'San ja he perustivat yhtyeen "The Other One", joka vaihtoi nimensä pian "Pezz"iksi. Sillä nimellä yhtye julkaisi levyn Watoosh!. He kuitenkin joutuivat vaihtamaan nimensä, kun amerikkalainen yhtye, joka myös käytti nimeä Pezz, uhkasi haastaa heidät oikeuteen. Kowalewicz ehdotti nimeä Billy Talent, joka otettiin käyttöön. Tässä vaiheessa Kowalewicz siirtyi pelkästään laulamaan ja työskenteli myös torontolaiselle radiokanavalle.
Kowalewicz vierailee Cancer Batsin kappaleella "Smiling Politely" levyltä "Hail Destroyed", Anti-Flagin kappaleella "Wake Up the Town" levyltä "The Bright Lights of America" ja hänet nähdään Goldfingerin kappaleen "Superman" musiikkivideolla.
Kowalewicz osaa myös soittaa kitaraa ja rumpuja ja yhtyeen ensimmäisellä levyllä "Billy Talentilla" esiintyvän kappaleen "The Ex" rummut ovat hänen käsialaansa.
Kowalewicz meni naimisiin elokuussa 2011 kumppaninsa Rachelle Turnerin kanssa kuusivuotisen parisuhteen jälkeen.
Diskografia.
Albumit
Vierailevana artistina
Etelä-Karjalan rahasto

Etelä-Karjalan rahasto on Suomen kulttuurirahaston maakuntarahasto. Se on perustettu vuonna 1962 ja sen toimisto sijaitsee Kouvolassa. Se toimii yhdeksän kunnan alueella: Imatra, Lappeenranta, Lemi, Luumäki, Parikkala, Rautjärvi, Ruokolahti, Savitaipale ja Taipalsaari. Rahaston päällikkönä toimii Päivikki Eskelinen-Rönkä.
Maakuntarahasto tukee oman maakuntansa alueella tehtävää kulttuurityötä jakamalla apurahoja ja palkintoja kerran vuodessa. Etusijalla ovat omassa maakunnassa syntyneet, siellä suoritettava tai siihen kohdistuva tieteellinen ja taiteellinen työ sekä maakunnallisesti merkittävät kulttuuri- ja kehittämishankkeet.
Apurahapäätökset tekee maakunnan eri alojen asiantuntijoista koostuva hoitokunta.
Hoitokunta.
Hoitokunnan jäsenet vuonna 2025 olivat:
Pohjois-Karjalan rahasto

Pohjois-Karjalan rahasto on vuonna 1961 perustettu Suomen Kulttuurirahaston maakuntarahasto. Sen toimipaikka on Joensuussa.
Pohjois-Karjalan rahasto tukee pohjoiskarjalaisia tieteen ja taiteen harjoittajia, maakuntaan kohdistuvaa tutkimustyötä ja maakunnassa tehtävää kulttuurityötä jakamalla apurahoja ja palkintoja kerran vuodessa. Maakuntarahastoa tukevat yksityiset ja yhteisöt lahjoituksilla ja testamenteilla. Lahjoittaja voi perustaa rahaston yhteyteen oman nimikkorahastonsa. Apurahoja jaetaan vuosittain yleisrahastosta sekä nimikkorahastoista.
Apurahapäätökset tekee maakunnan eri alojen asiantuntijoista koostuva hoitokunta.
Hoitokunta.
Hoitokunnan jäsenet ovat vuonna 2025:
300 000 V.K.

Dreihunderttausend Verschiedene Krawalle eli 300 000 V.K. on vuonna 1981 perustettu slovenialainen yhtye, jonka nimi tarkoittaa suomennettuna "300 000 erilaista mellakkaa". Luku 300  000 viittaa valonnopeuteen. Yhtye on koko olemassaolonsa ajan toiminut Laibach Kunst -konseptin soonisena osastona ja on tehnyt oman tuotantonsa ohella uudelleenmiksauksia Laibachin valvonnassa. Joitain yhtyeen kappaleita onkin julkaistu Laibachin studiolevyillä ja kokoelmalevyillä. 300 000 V.K. teki myös rytmiohjelmoinnin Laibachin NATO-levylle.
300 000 V.K. on julkaissut viisi omaa albumia, joista viimeisin on vuodelta 2019. 300 000 V.K. on Laibachin "10 Items of the Covenant" -julistuksen mukaan retrospektiivinen, futuristinen ja negatiivinen utopia ajasta, jolloin rauhan aikakausi on päättynyt.
Ensimmäisellä pitkäsoitollaan "Paracelsuksella" 300 000 V.K. esitteli – Laibachin vanhalla verkkosivustolla julkaistun albumikuvailun mukaan – kokonaan uuden musiikillisen tyylin ja teorian, saatanallisen teknon. Se merkitsee yhtyeen mukaan voimaa, jota jumalallinen henki käyttää traumaterapiana tuhotakseen Paholaisen kuningaskunnan.
Deep house

Deep house on house-musiikin lajityyppi. Usein deep house on hieman jatsahtavaa, tai siinä voi kuulla selviä merkkejä soulin, diskomusiikin, gospelin ja brasilialaisen sekä afrikkalaisen, intialaisen tai arabialaisen musiikin vaikutuksesta.
Deep housessa on normaali, rakenteeltaan melko yksinkertainen, joskin suhteellisen hidas house-rytmi (110–128 bpm). Rytmi on vahvan ja matalaäänisen bassorummun tahdittama, johon liittyy usein monipuolinen lyömäsoittimien kirjo aina etnisiä instrumentteja myöten. Tyylille ominaista on myös erityisesti luonnollisten tai luonnolliselta kuulostavien instrumenttien käyttäminen ja niiden yhdistely perinteisiin elektronisiin tanssimusiikkisoundeihin ja lauluun. Tyylin tunnistettavimpia piirteitä ovat usein erilaisilla kosketinsoitinäänillä luodut ”pehmeät” ja tunnelmalliset, ”viipyvät” nelisoinnut ja toisinaan esiintyvät erilaiset tietyllä instrumentilla soitetut soolo-osiot. Deep housea väritetään paljon erityisesti reverb- ja delay-kaikuefekteillä.
Deep house on luultavasti saanutkin nimensä juuri sen välittämästä "voimakkaasta" tunnelmasta sekä vahvoista bassosoundeistaan.
Hyvänä perusesimerkkinä deep house -musiikista, jossa useimmat tyylin erityispiirteet ilmenevät, voi pitää Johnny Fiascon ”Denver Blue” -kappaletta (Johnny Fiasco Remix).
Efrem Kurtz

Efrem Kurtz (7. marraskuuta 1900 – 27. kesäkuuta 1995) oli kapellimestari.
Kurtz syntyi Pietarissa, Venäjällä, ja opiskeli muun muassa Aleksandr Glazunovin ja Nikolai Tšerepninin johdolla. Hän täydensi opintojaan Riiassa ja Berliinissä. 
Kurtz aloitti uransa sairastuneen Arthur Nikischin sijaisena tanssija Isadora Duncanin esityksessä. Hän esiintyi useasti Berliinin filharmonikkojen kanssa ja johti vuosina 1924–1933 Stuttgartin filharmonista orkesteria. Hän teki yhteistyötä Anna Pavlovan kanssa tämän kuolemaan saakka vuonna 1931. Vuosina 1932–1942 hän johti Ballets Russes de Monte Carloa.
Kurtz muutti Yhdysvaltoihin ja sai maan kansalaisuuden vuonna 1944. Hän johti muun muassa Houstonin sinfoniaorkesteria 1948–1954 sekä Liverpoolin kuninkaallisia filharmonikkoja 1955–1957. Hän vieraili Neuvostoliitossa ensimmäistä kertaa maastamuuttonsa jälkeen vuonna 1966.
Kurtz kuoli Lontoossa 94-vuotiaana.
Carl Venth

Carl Venth (16. helmikuuta 1860 – 29. tammikuuta 1938) oli saksalais-yhdysvaltalainen säveltäjä, viulisti, kapellimestari, musiikinopettaja ja tutkija. 
Venth syntyi Kölnissä ja aloitti viulunsoiton opintonsa isänsä johdolla 9-vuotiaana. Hän pääsi myöhemmin konservatorioon ja muutti Yhdysvaltoihin pysyvästi vuonna 1880. Hän toimi mm. Dallasin sinfoniaorkesterin ylikapellimestarina 1910-luvulla.
Venth kuoli Teksasissa 77-vuotiaana. Hänen omaelämäkertansa julkaistiin postuumisti vuonna 1939.
Svoboda (albumi)

Svoboda (vapautta tarkoittava venäjän kielen ja eräiden muiden slaavilaisten kielten sana) on rockyhtye Popedan yhdestoista studioalbumi, joka julkaistiin vuonna 1992. Albumilta hiteiksi nousivat kappaleet ”Kersantti Karoliina”, ”Repe ja Lissu” sekä ”Punaista ja makeaa”. Keikoilla on näiden lisäksi kuultu usein myös ”Mää ja Tapparan mies” -kappaletta. ”Repe ja Lissu” on kuulunut jo pidempään keikkojen vakiosettiin. Svoboda on Popedan menestynein albumi ja on ylittänyt platinarajan. Albumi on myös ainoa, joka päässyt listaykköseksi.
Walter Hendl

Walter Hendl (12. tammikuuta 1917 – 10. huhtikuuta 2007) oli yhdysvaltalainen kapellimestari.
Hendl opiskeli Fritz Reinerin johdolla Curtis Institutessa. Hänestä tuli vuonna 1945 New Yorkin filharmonikkojen apulaiskapellimestari. Vuosina 1949–1958 hän toimi Dallasin sinfoniaorkesterin ylikapellimestarina. 
Hendl johti myöhemmin Chicagon sinfoniaorkesteria ja Eastman School of Musicia. Hän kuoli Pennsylvaniassa 90-vuotiaana kärsittyään sydän- ja keuhkovaivoista.
Electric Warrior

Electric Warrior on englantilaisen glam rock -yhtye T. Rexin toinen studioalbumi nimenvaihdoksen jälkeen. Se on julkaistu vuonna 1971. Albumin tunnetuin kappale on "Bang a Gong (Get it On)". Levyn jokainen kappale on keulahahmo Marc Bolanin käsialaa. Electric Warriorilla T. Rexin musiikillinen tyyli oli vaihtunut kokonaan glam rockiksi, eikä yhtyeen musiikissa ollut enää kuultavissa aiemmilta levyiltä tuttua psykedeelistä soundia.
Albumi, samoin kuin sitä seurannut albumi "The Slider", valittiin vuonna 2005 julkaistuun hakuteokseen "1001 albumia jotka jokaisen on kuultava edes kerran eläessään".
Propaganda (yhtye)

Propaganda on 1980-luvun alussa Düsseldorfissa Saksassa perustettu synthpop-yhtye. Yhtyeen perustivat Ralf Dörper, (myös yhtyeessä Die Krupps), Andreas Thein ja Susanne Freytag. Yhtye siirtyi Isoon-Britanniaan ja julkaisi 1984 singlen "Dr. Mabuse", joka ylsi Britannian listalla sijalle 30. Thein lähti yhtyeestä ennen kuin se julkaisi debyyttialbuminsa "A Secret Wish" vuonna 1985. 
Vuonna 2005 Propaganda (Susanne Freytag ja Michael Mertens) alkoi julkaista uutta materiaalia saksalaiselle "Amontillado-Music"-levy-yhtiölle.
Irwin Hoffman

Irwin Hoffman (26. marraskuuta 1924 New York – 19. maaliskuuta 2018) oli yhdysvaltalainen kapellimestari. 
Hoffman johti 1950–1960-luvuilla Vancouverin sinfoniaorkesteria. Hän pääsi sen jälkeen Chicagon sinfoniaorkesterin apulaiskapellimestariksi ja toimi sen tilapäisenä ylikapellimestarina vuosina 1968–1969. 
Hoffman oli Floridan orkesterin ensimmäinen ylikapellimestari vuosina 1968–1988. Myöhemmin hän on työskennellyt Kolumbiassa ja Costa Ricassa.